Að minnsta kosti fimm eru látnir og 40 slasaðir eftir að jeppa var ekið á miklum hraða gegnum jólaskrúðgöngu í miðborg Waukesha í Wisconsinríki í Bandaríkjunum í gær. Einn er í haldi, grunaður um ódæðið.
Tugir urðu fyrir bílnum þegar honum var ekið á ógnarhraða í gegnum skrúðgönguna. Meðal hinna slösuðu eftir ódæðið er kaþólskur prestur og börn úr sunnudagaskóla hans. Shawn Reilly, bæjarstjóri Waukesha segir samfélagið hafa orðið fyrir hryllilegri árás á degi þar sem gleðin átti að vera við völd.
Today our community faced horror and tragedy in what should have been a community celebration. I`m deeply saddened to know that so many in our community went to a parade but ended up dealing with injury and heartache.
Reilly sagðist miður sín yfir að fólk hefði ætlað að gera sér glaðan dag, en snúið sorgbitið heim.
Melinda Stoffel er ein af þeim sem varð vitni að ódæðinu og lýsti hvernig börn stóðu hjá og öskruðu af hræðslu.
I can see kids screaming on the sidewalks. These desn`t happen here I just don`t understand why, I really don`t understand why, it`s just kids having a good time for Christmas and an SUV comes barreling through. Like why?"
Stoffel sagði óskiljanlegt að svona nokkuð gæti gerst, að jeppa væri ekið á saklaus börn að gera sér glaðan dag í aðdraganda jóla.
Einn er í haldi lögreglu vegna málsins en ekki liggur fyrir hvort það sé ökumaðurinn. Lögreglumaður hleypti af skoti á vettvangi til að reyna að stöðva bílinn en ekki er talið að ökumaðurinn hafi skotið úr byssu. Lögregla telur að svo stöddu að þetta hafi ekki verið hryðjuverkaárás en óttast að tala látinna eigi eftir að hækka.
Bæjarstjóri Waukesha í Wisconsin-ríki Bandaríkjanna segir samfélagið hafa orðið fyrir hryllilegri árás, á degi þar sem gleðin átti að ríkja. Í það minnsta fimm létust og tugir slösuðust eftir að jeppa var ekið á miklum hraða gegnum jólaskrúðgöngu í miðborginni.